VSL sklep IV Cp 3721/2011
Sodna praksa višjih sodišč, 2012-01-05

stroški postopka - nagrada odvetniku - nagrada za narok - nagrada za postopek pred sodiščem prve stopnje

V primeru, če se nagrada postavljenega odvetnika določi glede na vrednost predmeta, gre začasnemu zastopniku pri vrednosti spornega predmeta 3.500,00 EUR, nagrada v višini 129,00 EUR (kot jo določa 36. člen ZOdvT), in ne 141,00 EUR (kot jo določa 12. člen ZOdvT).

Pritožbi se delno ugodi ugodi in se sklep sodišča prve stopnje spremeni v 1. odstavku izreka tako, da znesek nagrade in stroškov, priznanih začasni zastopnici  znaša 411,00 EUR.

Sicer se pritožba zavrne in se v nespremenjenem izpodbijanem delu potrdi sklep sodišča prve stopnje.

Pritožnica sama krije svoje stroške pritožbenega postopka.

Sodišče prve stopnje je z izpodbijanim sklepom začasni zastopnici toženca, odvetnici A. Š. H.,  priznalo nagrado in stroške v znesku 447,00 EUR in določilo, da se bo priznani znesek po pravnomočnosti sklepa izplačal iz sredstev namenjenih za brezplačno pravno pomoč Okrožnega sodišča v Kranju na transakcijski račun odvetnice.

Proti sklepu se pritožuje tožnica iz vseh zakonsko določenih pritožbenih razlogov. Pritožbenemu sodišču predlaga, da izpodbijani sklep spremeni, podrejeno pa, da ga razveljavi in vrne sodišču prve stopnje v ponovno odločanje. Pri odmeri stroškov ni bil upoštevan 36. člen ZOdvT, ki določa, da nagrada pri vrednosti predmeta 3.500 EUR, kot je bil določen v obravnavanem primeru, znaša 129,00 EUR. Zaradi tega je začasna zastopnica upravičena do nižje nagrade za narok in postopek na prvi stopnji.

Tožena stranka na pritožbo ni odgovorila.

V obravnavani zadevi je bila toženi stranki s sklepom Okrožnega sodišča v Kranju II P 717/2010 z dne 11.3.2011 za začasno zastopnica postavljena odvetnica A. Š. H.. Pritožnica utemeljeno navaja, da je sodišče prve stopnje zmotno uporabilo materialnopravno določilo 36. člena ZOdvT (1), ki določa, da nagrada postavljenega odvetnika v primeru, če se določi glede na vrednost predmeta, kot se je v obravnavanem primeru, pri vrednosti predmeta 3.500 EUR, znaša  129,00 EUR in ne 141,00 EUR, kot jo določa 12. členom ZOdvT. Upoštevaje 36. člen ZOdvT nagrada začasne zastopnice za postopek tako znaša 167,70 EUR (tar. št. 3100) in 154,80 EUR za narok (tar. št. 3102). Pavšalni znesek za plačilo poštnih in telekomunikacijskih storitev skladno s tar. št. 6002 znaša 20,00 EUR. Začasna zastopnica je tako upravičena do nagrade 342,50 EUR, kar upoštevaje 20% DDV znaša 411,00 EUR.

Zaradi zmotne uporabe materialnopravnega določila 36. člena ZOdvT je pritožbeno sodišče pritožbi delno ugodilo in izpodbijani sklep v skladu s 3. točko 365. člena ZPP v prvem odstavku izreka sklepa spremenilo tako, da nagrada začasne zastopnice odvetnice A. Š. H. znaša 411,00 EUR. V preostalem delu se pritožba zavrne in se v izpodbijanem, a nespremenjenem delu (2. in 3. odstavek izreka) potrdi sklep sodišča prve stopnje.

Tožeča stranka je s pritožbo delno uspela in znesek nagrade znižala iz 447,00 EUR na 411,00 EUR. Nagrado je znižala za 36,00 EUR, torej  njen pritožbeni uspeh znaša 8,7%. V skladu z določilom 413. člena ZPP, ki  se uporablja v zakonskih sporih, pritožnica sama krije svoje stroške pritožbenega postopka.

Na podlagi prvega odstavka 366. a člena ZPP je o pritožbi odločal sodnik posameznik.

---------------------------------------------------------------------------------------------------------------

(1) Zakon o odvetniški tarifi, Uradni list RS, št. 67/2008 s spremembami in dopolnitvami.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.